ברכת ראש הממשלה מר לוי אשכול ליובל קבוצת אחווה ו עבודה בפתח תקווה, ירושלים, 16.8.1963

[מקור: pdf 598, עמודים 149-151]

ברכת ראש הממשלה מר לוי אשכול ליובל קבוצת "אחוה" ו "עבודה"

בפתח-תקווה

אחד החזיונות המצערים בחיים, הוא שמלים אשר נחצבו לראשונה מנבכי-הלב ושימשו בשעתן ציון-דרך לאירועים ולתופעות שנתגלמו בתוכן, מאבדות במרוצת-הזמן ונהפכות למטבעות-לשון שחוקות...

טלו, למשל, את השם פתח-תקווה. היום זו עיר ואם בישראל, שאדם מן השוק נכנס ויוצא בשעריה ואינו מעלה על דעתו אף לרגע את כל מסכת-החיים החדשים ומשזר-ערכי החזון הלאומי שנתרקמו בה לראשונה. היום עולה אדם באוטובוס באחד מאלפי מקומות היישוב בארץ וכעבור דקות או שעות ספורות ניצב הוא בפתח-תקווה...

אך היו ימים... "הדיליג'אנס" היה חורק, הסוסים היו מושכים בכבדות, הגלגלים היו נעים בעצלתיים ופתח-תקווה הייתה אך פתח לתקווה גדולה ורחוקה...

היו ימים ו"אחווה" ו "עבודה" לא היו אך שמות בעלמא, אלא משאת-נפש נעלה שעליה ביקשנו להשתית את חיינו, ועד כדי כך הגיעו הדברים שבדרוך רגלי לראשונה על אדמת פתח-תקווה, נראו לי דברים כה "בנליים" כמו תיבת-הדואר שנגנבה מן ה"פוסטה" האוסטרית והמלים העבריות שהתנוססו עליה ותקיעת-השופר לעת כניסת השבת – "כאתחלתא דגאולה"... בתקיעת "שופרו של משיח!"

מסתבר שנבואת הלב הייתה, בינתיים, למעשה של ממש.

חברים למעדר, לטוריה ולחזון, לתחושה לאמונה ולתקווה. מכתבכם המלבב, בו נתבקשתי לתרום חלקי, כאחד החברים הפעילים בקבוצת "עבודה" לציון היובל של קבוצות "עבודה" ו "אחווה" מעלה בי שלל זיכרונות נוגהים וענוגים: על מאבקם וסבלותיהם של הפועל והפועלת העבריים, על ראשית צעדינו לכבוש עבודה, על ראשוני הניצנים של משק פועלים ושכונות פועלים. על חלומות שרקמנו ונרקמו על כיבוש הגליל, על כיבוש השממה, על קוממיות על הגנה ועל עצמאות. על ידידות וחברות-אמת בין הפועל הכובש עבודה ובין המורה מרביץ תורה בישראל לתחייתה ולהאדרתה של השפה בפי עוללים ויונקים, אנשים נשים ושב.

על כיבוש מי הנהרות להחיות את הארץ ולהשקותה, על ראשית הצעדים לארגונו של הפועל העברי להקמת ההסתדרות החקלאית, זו אם ההסתדרות העברית בארץ. על נהר הירקון שם ישנו וגם חלמנו..

במה נתברך? יקום בנו הכוח, בכם ובכולנו, ללכת בנתיב זה; כדברי ברנר: "זו הדרך בה ללכת, ללכת עד תום". נזכה לראות המונים צועדים והולכים בנתיבות החזון, ויהיו חיינו רצופים תקווה גדולה, אחות אמת ועבודה נאמנה למען ביצור המדינה, הקמת בית איתן לבניה – בוניה במולדת, ומרכז ומוקד לעם בתפוצותיו.

ירושלים

כ"ו באב תשכ"ג

16.8.1963